Mõlemas Moliere'i-trupis luuakse säravaid osi. Näitlejad, nii Theatrumi tundlikus koosseisus kui ka Lavakunstikooli tudengite nooruslikult uljas ja kaasahaarava energiaga laetud kambas, tajuvad ühtviisi hästi üksteist ja Moliere'i finesse, mängivad isukalt ja lustiga. Nii sünnibki huvitavaid rolle mõlemas lavastuses, "Scapini kelmustes" materjalist,  vabaõhulavastuse spetsiifikast ja näitlejate noorusest johtuvalt enam rollivisandeid või vahvaid karikatuure, "Misantroobis" väljapeetud lavastuse vääriliselt rohkem viimistletud psühholoogilisi inimportreesid. Kirjeldamist vääriksid mõlemad, paraku ei anna ainus vaatamiskord selleks piisavalt alust.